Source: https://webpravo.eu/clanky/obcianske-pravo-clanky/nahrada-nemajetkovej-ujmy-z-pzp
Timestamp: 2019-06-27 00:24:26+00:00
Document Index: 2691267

Matched Legal Cases: ['čl. 1', 'čl. 3', '§ 4', '§ 6', 'súd ', '§11', '§ 13', '§ 4']

Náhrada nemajetkovej ujmy z PZP? – Webpravo
Home » Články » Občianske právo » Náhrada nemajetkovej ujmy z PZP?
S pribúdajúcim počtom motorových vozidiel na cestných komunikáciách stúpa i pravdepodobnosť vzniku škodových udalostí spojených s prevádzkou motorových vozidiel, ktoré žiaľ, čoraz častejšie končia usmrtením človeka.
Úprava odškodnenia blízkych osôb obetí, ktoré boli usmrtené pri dopravných nehodách je v slovenskom právnom poriadku upravená veľmi stroho. Zákon č. 381/2001 Z.z. o PZP v par. 4 ods. 2 poníma iba o tom, že „poistený má z poistenia zodpovednosti právo, aby poisťovateľ za neho nahradil poškodenému uplatnené a preukázané nároky na náhradu škody na zdraví a nákladov pri usmrtení.“
Rozsudok Súdneho dvora EÚ nám v rozsudku zo dňa 24.10.2013 vo veci vo veci C-22/12, Katarína Haasová c/a Rastislav Petrík, Blanka Holingová, ponúka odpoveď na prejudiciálnu otázku Krajského súdu v Prešove. KS v Prešove sa obrátil na SD s prejudiciálnou otázkou, ktorá sa týkala čl. 1 ods. 1 tretej smernice a čl. 3 ods. 1 prvej smernice a či teda sa má vykladať v rozpore s vnútroštátnou právnou úpravou ( § 4 zákona č. 381/2001 Z.z. o PZP zodpovednosti za škodu spôsobenú prevádzkou motorového vozidla a § 6 českého zákona ), podľa ktorých zodpovednosť za škodu spôsobenú prevádzkou motorového vozidla nepokrýva nemajetkovú ujmu vyjadrenú v peňažnej forme spôsobenú pozostalým po obetiach dopravnej nehody spôsobenej prevádzkou motorového vozidla.
Vo veci navrhovateľky pani Haasovej bolo na vnútroštátnom súde vedené konanie proti pánovi Petríkovi a pani Holingovej o zaplatenie nemajetkovej ujmy spôsobenej usmrtením manžela pani Haasovej, ktorý zomrel následkom dopravnej nehody na území ČR spôsobenej p. Petríkom pri vedení motorového vozidla registrovaného v SR, ktorého majiteľom bola p. Holingovú. V trestnom konaní bol p. Petrík uznaný za vinného z TČ usmrtenia a ublíženia na zdraví, pričom mu bola uložená povinnosť nahradiť p. Haasovej spôsobenú škodu vo výške 1057,86 Eur. Okrem toho však p. Haasová spolu s dcérou žiadali aj o náhradu nemajetkovej ujmy spôsobenej stratou manžela a otca. Prvostupňový súd ich žalobe vyhovel a priznal im 15 000,00 Eur titulom náhrady nemajetkovej ujmy. Proti rozhodnutiu súdu podali všetci účastníci odvolania. Krajský súd, ako orgán, ktorý rozhodoval v II. stupni vyzval na vstup do konania ako vedľajšieho účastníka poisťovňu Allianz – Slovenská poisťovňa, a.s., s ktorou mala p. Holigová uzavretú zmluvu o PZP. Poisťovňa odmietala nemajetkovú ujmu odškodniť, z dôvodu, že zmluva o PZP sa nevzťahuje na nahradenie nemajetkovej ujmy vyplývajúcej z ochrany osobnosti podľa §11 a 13 Občianskeho zákonníka, keďže právo na náhradu takejto ujmy nie je upravené slovenským ani českým zákonom o PZP.
Súdny dvor vo svojom rozhodnutí konštatuje povinnosť členských štátov zabezpečiť, aby nemajetková ujma spôsobená blízkym osobám obetí usmrtených pri dopravných nehodách bola krytá PZP v minimálnych sumách určených druhou smernicou – v prípade ujmy na zdraví minimálne krytie 1 mil. € na poškodeného alebo 5 mil. € na nehodu.
Súdny dvor prejudiciálnu otázku vyriešil rozhodnutím, že nemajetková ujma má byť hradená z PZP v prípade, ak je možné náhradu takejto ujmy požadovať podľa predpisov vnútroštátneho práva.
I napriek existencii skoršieho rozhodnutia Najvyššieho súdu SR (4 Cdo 168/2009), v ktorom NS SR odmietol, že by sa zodpovednosť za škodu spôsobenú motorovými vozidlami mala vzťahovať aj na právo na náhradu nemajetkovej ujmy, ktorá vyplýva z § 13 Občianskeho zákonníka, všeobecné súdy SR často krát priznávajú náhradu nemajetkovej ujmy z PZP. V záujme odstránenia rozporných „právnych názorov“ by bolo vhodné, aby § 4 zákona č. 381/2001 Z.z. bol doplnený aj o krytie náhrady nemajetkovej ujmy v sumách určených druhou smernicou, čo sa samozrejme premietne aj do výšky poistného, ktoré budú musieť vlastníci motorových vozidiel zaplatiť…
Previous Uplatnenie nezdaniteľnej časti základu dane a paušálne výdavky
Next Zodpovednosť zhotoviteľa za vykonanie diela
S pribúdajúcim počtom motorových vozidiel na cestných komunikáciách stúpa i pravdepodobnosť vzniku škodových udalostí spojených s prevádzkou …